Dokument oprettet 24. oktober 2017

Sag 10-2017-00542 – Dok. 341999/kft\_dh

**Referat af forretningsudvalgsmøde den 25. oktober 2017**

**Til stede:** Thorkild Olesen, Sif Holst, Janus Tarp, Knud Kristensen, Jan Jakobsen, Anni Sørensen, Henrik P. Hansen (deltog under pkt. 3.A), Lars Midtiby, Karin Friis Trebbien (ref.)  
  
**Afbud:** Palle Lykke Ravn

1. **Godkendelse af dagsorden og velkommen til det nye forretningsudvalg**A. Godkendelse af dagsorden   
   Dagsordenen blev godkendt og Thorkild sagde samtidig velkommen til det nye forretningsudvalg og fortalte om arbejdet i forretningsudvalget.  
   B.Rammer for arbejdet i det nye forretningsudvalg  
   Thorkild fortalte om rammerne for forretningsudvalget og spurgte til, om der var nogen, der havde lyst til at fortælle om forventninger til det fremtidige samarbejde og arbejdsform.  
     
   Knud sagde, at han syntes, arbejdsformen i forretningsudvalget havde fungeret godt i den periode, han indtil videre havde siddet i udvalget, men at man selvfølgelig altid skulle være åben over nye ideer.  
     
   Anni sagde, at hun havde set meget frem til samarbejdet.
2. **Referat fra FU-møde den 16. august 2017**Ingen bemærkninger.
3. **Beslutningspunkter**A. Driftsbudget 2018  
   Regnskabschef Henrik P. Hansen deltog på mødet og fremlagde driftsbudget 2018.  
     
   Han fremhævede især tre forhold i sin fremlæggelse. Stigningen i udlodningsmidlerne som følge af forslaget om genopretning af tilskudsmidler. At der var/blev ansat yderligere personale i Afdelingen for Politik og Udvikling, i Kommunikationsafdelingen samt i Afdelingen for Internationalt Samarbejde, og endelig, at Brugerservice forventeligt i 2018 ville opnå et overskud på 5 mio. kr.   
     
   Der blev spurgt ind til overskuddet fra Brugerservice på 5 mio kr. – om hvorfor DH tjente penge på Brugerservice? Man kunne jo så nedsætte prisen på ledsagekort og parkeringskort. Det blev også nævnt, at det var en gene, at man løbende skulle forny begge ting.  
     
   Henrik svarede, at prisen på erhvervelse af et parkeringskort havde været uændret i mere end 10 år, og at man på grund af løbende effektiviseringer havde kunnet behandle et stigende antal parkeringskort med det samme antal ansatte, og at det bl.a. var medvirkende til, at der fremkom et overskud.   
     
   Derudover er der ikke noget lovgivningsmæssigt, som siger, at Brugerservice ikke må køre med overskud.   
     
   Og mht. fornyelse, så er det et krav i loven, at der skal ske en fornyelse (10 år for parkeringskort). DH har tidligere besluttet, at ledsagekort skal fornyes hvert 3. år.  
     
   Janus studsede over udtrykket ”DH er selvfinansierende fra 2018”.   
     
   Henrik forklarede, at det betød, at vi ikke længere behøvede at trække på en kassekredit, når der skulle udbetales løn og andre løbende udgifter i perioden fra januar til maj, hvor DH ikke har modtaget udlodningsmidler.  
     
   Knud spurgte til, om man skulle justere målet for DH’s nødvendige egenkapital, når nu der var et større aktivitetsniveau?  
     
   Henrik svarede, at det var der ikke planer om, fordi målet på de 3 mio. kr. primært var fastsat ud fra de svingninger, der tidligere havde været i udlodningsmidlerne, men at man med genopretningsaftalen måtte formode, at disse svingninger ville blive mindre fremadrettet.  
     
   Der blev spurgt til det beløb, som blev afsat til repræsentantskabsmødet hvert andet år, om det ikke ville være fornuftigt, at der blev hensat 120.000 kr. hvert år, selvom det kun bliver afholdt hvert andet år?  
     
   Det blev besluttet at hensætte 120.000 kr. hvert år til repræsentantskabsmødet, og at der i regnskabet skulle forklares, hvad det betyder, at DH er selvfinansierende fra 2018.   
     
   Når disse rettelser er lavet, sendes udkastet til driftsbudget 2018 til kommentering hos medlemsorganisationerne, og godkendes herefter endeligt på forretningsudvalgsmødet den 13. december.   
     
     
   B. Ansøgning fra Leverforeningen om medlemskab af DH  
   Leverforeningen har søgt om optagelse i DH, og forretningsudvalget skulle tage stilling til, om Leverforeningen skulle afvises et medlemskab af DH med den begrundelse, at de ikke opfyldte betingelsen om mindst 500 kontingentbetalende medlemmer.   
     
   Der var en længere diskussion omkring ansøgningen. Bl.a., om det var nok at afvise dem på manglende medlemmer, idet de allerede nu havde 490 medlemmer, og måske i mellemtiden fra ansøgningstidspunktet til nu var kommet op på det krævede antal medlemmer.  
     
   Derudover talte man om, at der var lang tid til næste repræsentantskabsmøde, og da optagelse af en ny medlemsorganisation ifølge vedtægterne kræver, at repræsentantskabet tager stilling på et repræsentantskabsmøde, så skulle man måske revidere vedtægterne, så der var mulighed for at søge optagelse tiere end kun hvert andet år.  
     
   Forretningsudvalget besluttede at afvise Leverforeningens optagelse med den begrundelse, at de ikke opfyldte kriteriet om mindst 500 kontingentbetalende medlemmer.  
     
   Der blev i forlængelse af dette punkt diskuteret nedsættelse af et udvalg, der skal se på kriterier for optagelse i DH, da man oplever en stigende interesse for at blive optaget i DH.  
     
   Det blev foreslået at nedsætte et udvalg med 2 FU-medlemmer og 3 medlemmer fra medlemsorganisationerne, som bliver udvalgt efter indhentning af kandidater. Dog ønskede man, at der forinden blev lavet et kommissorium for udvalget, som kunne diskuteres på næste møde. Derudover kunne man samtidig diskutere processen for udvalget.  
     
   C. Godkendelse af kommissorium for Arbejdsgruppen med DH-afdelinger  
   Som en del af handlingsplanen, der netop er vedtaget på repræsentantskabsmødet, er det besluttet at nedsætte en arbejdsgruppe med deltagelse af DH’s lokalafdelinger.  
     
   I den forbindelse blev forretningsudvalget bedt om at godkende kommissorium for Arbejdsgruppen med DH-afdelinger 2018-2019.  
     
   Kommissoriet blev godkendt og Jan blev valgt til at deltage i arbejdsgruppens arbejde.  
   D. Indstilling følgegruppe til nyt projekt om overgangen fra uddannelse til beskæftigelse for studerende med handicap  
   VIA University College gennemfører i perioden 1. august 2017 til 31. december 2019 et forsknings- og udviklingsprojekt om overgangen fra uddannelse til beskæftigelse for studerende med handicap. Projektet gennemføres i samarbejde med Pluss Leadership og med støtte fra handicappuljen under STAR. Der skal i den forbindelse vælges en repræsentant til følgegruppen.  
     
   Det blev besluttet at udpege Knud til følgegruppen.  
     
   E. Fastlæggelse af FU-datoer 2018  
   Der skulle fastlægges mødedatoer for 2018, og alle de foreslåede datoer blev godkendt med den ændring, at den 6. juni flyttes til den 8. juni, kl. 10. Derefter ser mødedatoer for 2018 således ud:  
     
   31. januar  
   19. april  
   8. juni, kl. 10  
   30. august  
   31. oktober  
   12. december  
     
   Alle møder er fra kl. 12.30-16.00, undtaget mødet den 8. juni, som er kl. 10.00-13.30. Sekretariatet sørger for at sende mødeindkaldelser ud.  
     
   Samtidig blev det oplyst, at møderne i Handicappolitisk Råd ligger på følgende datoer, kl. ca. 12.00-16.00:  
     
   Den 8. februar og den 5. september. Sekretariatet sørger også her for at sende mødeindkaldelser ud.  
     
   Derudover blev Folkemødet 2018 diskuteret, og Lars lovede, at DH ville indkalde til et inspirationsmøde.   
     
   F. Strategisk oplæg og budget for DH’s globale handicapprogram 2018  
   DH fra vil fra 1. januar 2018 have én samlet aftale med Udenrigsministeriet, Et Globalt Handicapprogram, som rummer både Handicappuljen og de udviklingsprojekter, DH selv implementerer. Det giver anledning til at skabe endnu mere synergi mellem de indsatser, medlemsorganisationerne og DH laver.  
     
   I den forbindelse skal DH den 15. november aflevere strategisk oplæg og budget, som forretningsudvalget skulle godkende.  
     
   Forretningsudvalget godkendte det strategiske oplæg og budget.
4. **Diskussionspunkter**A. Evaluering af repræsentantskabsmøde  
   Forretningsudvalget evaluerede repræsentantskabsmødet 2017, og man syntes, at både faciliteter og indhold havde været godt, og at der havde været en god stemning.  
      
   Ideen med Temacafeer blev positivt modtaget. Dog savnede flere en evaluering af temacafeerne – enten mundtligt eller skriftligt.  
     
   I forbindelse med oplægget af Marie Steno, som blev rost, blev der nævnt, at det var godt, at næste repræsentantskabsmøde lå før Folketingets åbning, så man forhåbentlig ikke igen oplever et afbud fra en minister som oplægsholder, som man gjorde i år.  
     
   Man vendte derefter, om DH’s årsberetning skulle udkomme hvert eller hvert andet år. Selve beretningen skal godkendes på et repræsentantskabsmøde og vil omfatte 2 år. Man blev enige om at tage den op med kommunikationsafdelingen.  
     
   B. Ideer til Handicappolitisk Råd  
   Forretningsudvalget drøftede ideer til temaer for de næste møder i Handicappolitisk Råd, og der blev foreslået følgende emner:  
     
   Handicaporganisationernes ændrede rolle. Der er sket en udvikling, så man nu står over for nye behandlingsmetoder og medicin, der kan ændre synet på, hvad et handicap er. Hvordan håndteres det?  
     
   Hvem er DH?  
     
   Rekruttering. Der skal bl.a. kigges på, hvordan der rekrutteres.   
     
   Opfølgning på handlingsplan.  
     
   Besøg af socialministeren. Opfølgning på civilsamfundsstrategien.  
     
   C. Prioriteringer i DH’s nye handlingsplan 2018-2021  
   DH’s nye handlingsplan gældende for perioden 2018-2021 er netop vedtaget på repræsentantskabsmødet. Handlingsplanen definerer DH’s indsatsområder de kommende 4 år.  
     
   I den forbindelse skulle forretningsudvalget tage en overordnet drøftelse af arbejdet og prioriteringer i den nye handlingsplan.  
     
   Thorkild oplyste, at DH’s konsulenter er i gang med at strukturere områderne, så det bliver et godt arbejdsredskab.   
     
   Forretningsudvalget drøftede handlingsplanen, og nævnte, at de håbede, at de forskellige indsatsområder blev profileret i forhold til det, der var oppe i tiden.  
     
   Samtidig gav man udtryk for, at man så det som DH’s opgave at sørge for at involvere forretningsudvalget, når det var nødvendigt.   
     
   Thorkild sluttede af med at sige, at man ved fremtidige sagsfremstillinger vil sørge for at relatere emnerne til handlingsplanen.
5. **Orienteringspunkter**A. Status på udvalg vedr. intern fordeling af tips- og lottomidler   
   Der har pågået et arbejde i udvalget vedr. intern fordeling af udlodningsmidler, og dette har resulteret i en enstemmig aftale mellem DH’s medlemsorganisationer om intern fordeling af udlodningsmidlerne. Aftalen er gældende for de næste 8 år med mulighed for at genforhandle efter 4 år.  
     
   Dansk Cøliaki Forening er ikke nævnt i aftalen, men efter beslutningen på repræsentantskabsmødet vil de blive indfaset i aftalen jf. pkt. 2.  
     
   Inden aftalen foreligger i et endeligt resultat, skal den godkendes i et fordelingsudvalg, der er foreslået i den nye udligningslov. Det forventes at ske i løbet af efteråret.  
     
   Forretningsudvalget tog orienteringen til efterretning.  
     
   B. Afrapportering fra arbejdsgruppen med DH-afdelinger   
   DH’s forretningsudvalg nedsatte i 2016 Arbejdsgruppen med DH afdelinger, der efter 4 møder afsluttede deres arbejde i marts 2017. Arbejdsgruppen har bestået af syv deltagere fra forskellige DH afdelinger, en konsulent samt et FU-medlem.  
   Arbejdsgruppen har bidraget til at udvikle konkrete, politiske aktiviteter inden for temaerne i DH’s handlingsplan, hvilket udgør fundamentet for DH-afdelingernes handicappolitiske arbejde i kommunerne.   
     
   Forretningsudvalget tog orienteringen til efterretning.  
     
   C. Orientering vedr. afslutning af projekt Alle Med  
   DH og SUMH har sammen med Danske Skoleelever gennemført projekt Alle Med. Et projekt, der med udgangspunkt i eleverne på grundskolens mellemtrin og udskoling, har haft til formål at klæde eleverne på til at skabe inkluderende fællesskaber.  
     
   Forretningsudvalget tog orienteringen til efterretning.
6. **Orientering fra FU**  
   Thorkild Olesen:  
   Jeg har holdt et oplæg på et BER-møde. Lene Espersen er blevet ny formand, og hun synes heldigvis, at beskæftigelse og handicap er interessant. På mødet deltog Høje Taastrup Kommune også, og man vil ud fra de ideer, der blev fremført på mødet, nedsætte en arbejdsgruppe, der kan arbejde videre med ideerne.   
     
   Sif Holst:  
   Der bliver i 2020 afholdt en Rehabiliteringskonference i Aarhus. Man vil planlægge forskellige arrangementer, der skal afholdes overalt i Aarhus. Man vil løbende kunne byde ind med emner til konferencen.  
     
   Der er foretræde den 8. november i Beskæftigelsesudvalget omkring FØP.  
     
   Knud Kristensen:  
   Jeg har været til møde i den strategiske følgegruppe for risikobaserede tilsyn. Det er en vanskelig og tung opgave, men også spændende.   
     
   Knud oplyste endvidere, at man som organisation kan melde ind omkring en utilsigtet hændelse, hvis systemet glemmer det. Det er ikke alle, der ved det.  
     
   Janus Tarp:  
   I juni blev vores næstformand Gurli Bechmann Nielsen udnævnt til præsident for Den Europæiske Polio Union.  
     
   Vi har afgivet høringssvar på høring om aktiv dødshjælp, der bl.a. handlede om muligheden for at afbryde livsforlængende behandling. Muskelsvindfonden har også afgivet høringssvar.  
     
   Jan Jakobsen:  
   Vi har som sagt også afgivet høringssvar til høringen om aktiv dødshjælp. Det er en dybt bekymrende udvikling.  
     
   Så har vi en sag omkring medicinsk udviklingsgrundlag kørende. Det handler om, at små grupper kommer i klemme omkring økonomien.  
     
   Lige nu forbereder vi det årlige møde med handicappolitiske kræfter.  
     
     
   Anni Sørensen:   
   Vi har for øjeblikket fokus på økonomiaftalen mellem kommunerne og Finansministeriet.  
     
   Vi er i gang med at søge om forlængelse af KLAP-projektet. Der er konference næste uge.  
     
   I forhold til førtidspensionsloven lægger vi pres på beskæftigelsesministeren og andre. Loven skal laves om.  
     
   Lars Midtiby:  
   Vi holder et møde om FØP/Fleks på tirsdag den 31. oktober.

Jeg er blevet udpeget til en taskforce for førtidspension i Københavns Kommune.  
  
Udmøntningen af en beskæftigelsespulje målrettet mennesker med handicap er i gang. Der har været meget begrænset søgning fra kommunerne, hvorfor DH presser på for at få flere kommuner til at søge. Puljen skal søges i samarbejde med handicaporganisationerne.   
  
DH planlægger at gøre mere ud af FN’s handicapdag den 3. december, og anbefaler også andre organisationer til at bruge dagen aktivt.

1. **Næste møde**  
   Næste FU-møde er den 13. december 2017, kl. 12.30-16.00.